১৯৯৪ সাল। নিউজিল্যান্ড ট্যুরে ভারতীয় দল। দলের অন্যতম আকর্ষণ বাচ্চা ছেলে সচিন তেন্ডুলকর। মাঠের মধ্যে যেমন সাহসী তাঁর ব্যাটিং, মাঠের বাইরে তেমনি তাঁর দুষ্টুমিতে অন্যদের ঘাম ছোটার জোগাড় হয়। 

পরের দিন এপ্রিল ফুল। এমন দিনে অন্যদের বোকা বানাতে খুব ভালবাসতেন ভারতীয় ক্রিকেট দলের তৎকালীন কোচ অজিত ওয়াদেকড়। টিমের ছেলেদের বোকা বানাবেন বলে তাড়াতাড়ি শুয়ে পড়েছিলেন। মাঝরাতে দরজার টকটক আওয়াজ। ওয়াদেকড় দরজা খুলতেই দেখেন সচিন দাঁড়িয়ে আছেন। বিরক্তি সহকারে জিজ্ঞেস করলেন অসময়ে কেন দরজা নক করছ? সচিন জানালেন, কপিল দেবের শরীর ভাল নেই। কেমন যেন করছে। শুনেই হতভম্ব ওয়াদেকড় দৌঁড়লেন কপিলের ঘরে। ঢুকতেই চমক, রুমের ভিতরে গোটা ভারতীয় দল, কে নেই আজহার, মনোজ প্রভাকর থেকে রবি শাস্ত্রী সকলে।  

হঠাৎ, সচিন কোথা থেকে এনে হাজির করলেন ৬ জন বেলি ড্যান্সারকে। তাঁরা ওয়াদেকড়ের সামনে নাচতে শুরু করলেন। কী ব্যাপার? আসলে পয়লা এপ্রিল ওয়াদেকড়ের জন্মদিন। তাই মাঝরাতে বেলি ড্যান্সার সহযোগে এই পার্টির আয়োজনের আইডিয়া বের করেছিলেন সচিন। পিছনে মদত দিয়েছিলেন কপিল দেবরা। 

ওয়াদেকড়ের কথায়, কেক কেটে, শ্যাম্পেন খুলে জন্মদিন সেলিব্রেশন হয়েছিল সেদিন। সচিনের দুষ্টুমি ভরা মুখটা ছিল দেখার মতো। পার্টি এতটাই জমে ওঠেছিল যে ওয়াদেকড় খেয়ালই করেননি বহু ক্রিকেটার ঘর থেকে বেরিয়ে গিয়েছেন। তিনি আর সচিনই শুধু ঘরে ছিলেন। আরও একজন ছিলেন, একজন বেলি ড্যান্সার। এর পরে লজ্জায় ওয়াদেকড় ঘর থেকে বেরিয়ে নিজের রুমে চলে গিয়েছিলেন।